Diari Oficial de la Generalitat Valenciana


Sumari del DOGV 9501, del 30-12-2022 (2022/12973)

Convocatòria d'un procés excepcional d'estabilització pel sistema de concurs oposició per a cobrir una plaça d'uixer de les Corts Valencianes.
----------------------------------------------------------------------------------------------------------------------------------------------

### Dades del document

Número de DOGV
:   9501

Data del DOGV
:   30-12-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/12187


Data del document
:   22-12-2022

Organisme emissor
:   Corts Valencianes

Tipus de document
:   Anunci

Descriptors 

:   * concurs administratiu
    * concurs administratiu

Convocatòria d'un procés excepcional d'estabilització pel sistema de concurs oposició per a cobrir una plaça d'uixer de les Corts Valencianes. [2022/12982]  
MESA DE LES CORTS VALENCIANES  
La Llei 20/2021, de 28 de desembre, de mesures urgents per a la reducció de la temporalitat a l'ocupació pública estableix en la disposició final primera que: «Aquesta llei es dicta a l'empara de l'article 149.1.7 i 18 de la Constitució espanyola, que atribueixen a l'Estat la competència exclusiva en matèria de legislació laboral, sense perjudici de la seua execució pels òrgans de las comunitats autònomes; i bases del règim jurídic de les administracions públiques i del règim estatutari dels seus funcionaris. Així mateix, es dicta a l'empara de l'article 149.1.13 que estableix la competència de l'Estat en matèria de bases i coordinació de la planificació general de l'activitat econòmica.» Per tant, aquesta llei és d'aplicació directa i prevalent.  
D'altra banda, l'article 2 de l'esmentada llei estableix que: «1. Addicionalment a allò establit en els articles 19.U.6 de la Llei 3/2017, de 27 de juny, de pressupostos generals de l'Estat per a l'any 2017 i 19.U.9 de la Llei 6/2018, de 3 de juliol, de pressupostos generals de l'Estat per a l'any 2018, s'autoritza una taxa addicional per a l'estabilització de l'ocupació temporal que ha d'incloure les places de naturalesa estructural que, estiguen o no dins de las relacions de llocs de treball, plantilles o altra forma d'organització de recursos humans que estiguen previstes en les distintes administracions públiques i estant dotades pressupostàriament, hagen estat ocupades de forma temporal e ininterrompudament almenys en els tres anys anteriors a 31 de desembre de 2020. [?] 4.[?] Sense perjudici d'allò establit en el seu cas en la normativa pròpia de funció pública de cada administració o la normativa específica, el sistema de selecció ha de ser el de concurs oposició, amb una valoració en la fase de concurs d'un quaranta per cent de la puntuació total, en la qual s'ha de tenir en compte majoritàriament l'experiència en el cos, escala, categoria o equivalent que es tracte, i poden no ser eliminatoris els exercicis en la fase d'oposició, en el marc de la negociació col·lectiva establida en l'article 37.1.c del text refós de la Llei de l'Estatut bàsic de l'empleat públic».  
La Mesa de les Corts Valencianes, en la sessió del dia 31 de maig de 2022, va aprovar l'Acord 2.317/X per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts Valencianes per a l'exercici 2022 (Butlletí Oficial de les Corts Valencianes número 254/X, de 31.05.2022), el qual també modifica les ofertes públiques d'ocupació dels exercicis 2018 i 2020 i preveu que les convocatòries que es deriven de l'oferta pública d'ocupació per a l'exercici 2022 han d'aprovar-se i publicar-se abans del 31 de desembre de 2022 i han de finalitzar abans del 31 de desembre de 2024.  
En aquest sentit, per tal d'atendre les necessitats de personal de la institució, en exercici de les competències que li atorga l'article 34.1, quart, del reglament de la cambra (text actualitzat publicat en el Butlletí Oficial de les Corts Valencianes número 360/IX, 10.05.2019) i els articles 87 i 88.d i e de l'Estatut del personal de les Corts Valencianes (text consolidat publicat en el Butlletí Oficial de les Corts Valencianes número 320/IX, de 15.11.2018), a proposta de la Secretaria General, la Mesa de les Corts Valencianes, en la sessió del dia 22 de desembre de 2022, ha acordat, oït el Consell de Personal, amb l'acord unànime de la taula negociadora, amb un informe de l'Assessoria Jurídica i un informe previ favorable de la Intervenció de les Corts Valencianes (expedient número DL-CMI-PM-9332-2), convocar un concurs oposició previst en l'article 2 de la Llei 20/2021 per a la cobertura d'una plaça d'uixer o uixera (lloc de treball d'uixer o uixera número 3629), el qual es regeix per les següents:  
  
BASES DE LA CONVOCATÒRIA  
  
Primera. Objecte de la convocatòria i normes generals  
L'objecte d'aquesta convocatòria és la selecció de personal, mitjançant el sistema de concurs oposició previst en l'article 2 de la Llei 20/2021, per a cobrir una plaça d'uixer o uixera (lloc de treball d'uixer o uixera número 3629), vacant en la plantilla de les Corts Valencianes, del subgrup C2.  
L'Acord 352/X, de 26 de novembre de 2019, de la Mesa de les Corts Valencianes, pel qual s'aprova la integració dels llocs de treball de les àrees, serveis, departaments, seccions i unitats de l'administració de les Corts Valencianes en els nous Estatuts de govern i règim interior que regulen l'organització i el funcionament de la Secretaria General, aprovats per l'Acord de la Mesa de les Corts Valencianes número 275/X, de 29 d'octubre de 2019 (Butlletí Oficial de les Corts Valencianes número 46/X, de 12.12.2019), estableix que l'esmentat lloc es troba integrat dins el Servei de Recursos Humans i Règim Interior, Secció de Règim Interior.  
  
Les funcions de la Secció de Règim Interior es troben descrites en l'article 10 de l'Acord de la Mesa de les Corts Valencianes número 275/X, de 29 d'octubre, pel qual s'aproven els Estatuts de govern i règim interior de les Corts Valencianes que regulen l'organització i el funcionament de la Secretaria General, com també l'organigrama d'aquesta (Butlletí Oficial de les Corts Valencianes número 40/X, de 20.11.2019).  
La plaça convocada va ser inclosa, inicialment, en l'oferta d'ocupació pública de les Corts Valencianes corresponent a l'exercici 2020, aprovada per l'Acord de la Mesa de les Corts Valencianes número 873/X, de 23 de juliol de 2020 (Butlletí Oficial de les Corts Valencianes número 99/X, de 14.08.2020). La posterior aprovació de la Llei 20/2021, de 28 de desembre, de mesures urgents per a la reducció de la temporalitat en l'ocupació pública ha implicat l'aprovació de l'oferta d'ocupació pública de les Corts Valencianes corresponent a l'exercici 2022, aprovada per l'Acord de la Mesa de les Corts Valencianes número 2.317/X, de 31 de maig de 2022 (Butlletí Oficial de les Corts Valencianes número 254/X, de 31.05.2022) en la qual ha estat inclosa la plaça convocada, amb la corresponent modificació de l'oferta d'ocupació pública de les Corts Valencianes corresponent a l'exercici 2020.  
  
D'acord amb la base dotze, el nombre de places convocades es pot ampliar, per acord de la Mesa de les Corts Valencianes o la Secretaria General per delegació de la Mesa de les Corts Valencianes, en el cas que es produïsquen noves vacants en aquestes places entre la data de convocatòria i la d'inici de les proves.  
La convocatòria es regeix pel que hi ha disposat en aquestes bases, per l'Acord de la Mesa de les Corts Valencianes número 2.317/X, per la Llei 20/2021, de 28 de desembre, de mesures urgents per a la reducció de la temporalitat a l'ocupació pública i, per a allò que no s'hi preveu, s'apliquen l'Estatut del personal de les Corts Valencianes (text consolidat) i les normes que es contemplen en la disposició final primera d'aquest estatut.  
A l'efecte del que disposa l'article 45.1.b de la Llei 39/2015, d'1 d'octubre, del procediment administratiu comú de les administracions públiques, amb caràcter general, es considera efectuada la notificació oportuna a les persones interessades mitjançant la publicació en els butlletins oficials que s'estableixen en aquesta convocatòria i en la pàgina web de les Corts Valencianes www.cortsvalencianes.es.  
La persona que obtinga la plaça que constitueix l'objecte d'aquesta convocatòria no pot compatibilitzar-la amb l'exercici d'un segon lloc de treball, càrrec o activitat, en el sector públic, ni tampoc amb activitats de caràcter privat, tret dels supòsits d'excepció que s'estableixen en l'Estatut del personal de les Corts Valencianes (text consolidat) i la resta de disposicions vigents en matèria d'incompatibilitats que s'hi apliquen.  
  
  
Segona. Requisits de les persones aspirants  
1. Condicions generals  
Les persones, per a ser admeses en el procés selectiu, han de reunir, d'acord amb el que disposa l'article 63 de l'Estatut del personal de les Corts Valencianes (text consolidat), els requisits següents:  
  
a) Nacionalitat: tenir la nacionalitat espanyola o d'un estat membre de la Unió Europea, o d'algun estat al qual siga aplicable la llibertat de circulació de treballadors. Independentment de la seua nacionalitat, el o la cònjuge dels espanyols o espanyoles i de les persones nacionals d'altres estats membres de la Unió Europea. Quan així ho preveja el corresponent tractat, el o la cònjuge dels nacionals d'algun estat en els quals siga aplicable la llibertat de circulació dels treballadors, sempre que no estiguen separats de dret.  
Així mateix, i amb les mateixes condicions que els cònjuges, poden participar-hi els seus descendents i els del seu cònjuge, menors de vint-i-un anys o majors d'aquesta edat que visquen a càrrec seu.  
b) Tenir complits els setze anys d'edat i no excedir, si escau, l'edat màxima de jubilació.  
c) Estar en possessió del títol graduat en ESO o equivalent o haver complit les condicions per a obtenir-lo abans de la finalització del termini de presentació de sol·licituds, i tenir el certificat que ho acredite.  
  
En el cas de titulacions obtingudes a l'estranger, s'ha d'estar en possessió de la credencial que n'acredite l'homologació o, si és el cas, del corresponent certificat d'equivalència.  
d) No trobar-se inhabilitada per a l'exercici de la funció pública per sentència ferma.  
e) No haver sigut separada, o haver-se revocat el seu nomenament com a personal funcionari interí, amb caràcter ferm, mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per sentència judicial ferma, per a l'accés al cos o l'escala de personal funcionari, o per a exercir funcions semblants a les que exercien en el cas del personal laboral, en el qual haguera sigut separada o inhabilitada. En el cas de ser nacional d'un altre estat, no trobar-se inhabilitada o en situació equivalent, ni haver sigut sotmesa a sanció disciplinària o equivalent que impedisca, en el seu estat, en els mateixos termes, l'accés a l'ocupació pública.  
f) Capacitat: posseir les capacitats i aptituds físiques i psíquiques que siguen necessàries per a l'acompliment de les corresponents funcions o tasques.  
g) Complir els requisits que s'estableixen en aquesta convocatòria.  
2. Les persones candidates han de reunir aquests requisits en la data en què acabe el termini de presentació de sol·licituds i mantenir-los durant tot el procés selectiu fins al moment de la presa de possessió.  
  
3. L'administració pot requerir, en qualsevol moment, les persones aspirants a fi que acrediten el compliment dels requisits exigits per a la seua participació, així com la veracitat de qualsevol dels documents que hagen d'aportar en aquest procés selectiu.  
Si els requisits no són acreditats o els documents no són aportats en el termini dels deu dies hàbils següents a la notificació del requeriment, la persona aspirant queda exclosa del procés selectiu.  
  
  
Tercera. Adaptacions per a la realització de les proves  
El tribunal ha de resoldre, per a les persones discapacitades que així ho sol·liciten, sobre l'aplicació de les mesures d'adaptació per a realitzar les proves i demanar, si ho creu procedent, els dictàmens tècnics que calguen. A aquest efecte, les persones interessades han de formular la petició corresponent en la sol·licitud de participació en aquest procediment selectiu. Poden sol·licitar les mesures d'adaptació que necessiten d'acord amb la classificació següent:  
1. Eliminació de barreres arquitectòniques i taula adaptada a la cadira de rodes.  
2. Ampliació del temps de durada de l'exercici. Han d'adjuntar-hi un certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·liciten.  
  
3. Augment de la mida dels caràcters de l'examen, per dificultat de visió.  
4. Necessitat d'intèrpret, a causa de sordesa.  
5. Sistema braille d'escriptura, per a persones invidents.  
6. Altres. Cal especificar quines.  
Si durant la realització de les proves se susciten al tribunal dubtes raonables sobre la compatibilitat funcional d'una persona aspirant, pot demanar el dictamen corresponent de l'òrgan competent en matèria de discapacitat i, en aquest cas, l'aspirant pot participar condicionalment en el procés selectiu i queda en suspens la resolució definitiva sobre l'admissió o exclusió de les proves fins a la recepció del dictamen.  
  
  
Quarta. Sol·licituds  
1. Drets del procés selectiu  
Els drets del procés selectiu són 10,00 euros i s'han d'ingressar en el compte de CaixaBank (IBAN) ES22 8309 3017 4037 6681 3065, del qual és titular les Corts Valencianes. El pagament de la taxa s'ha d'acreditar mitjançant el justificant escaient.  
Estan exemptes del pagament dels drets del procés selectiu les persones següents:  
- Les persones amb discapacitat igual o superior al 33 %, les quals han de presentar la certificació de la Conselleria d'Igualtat i Polítiques Inclusives, o òrgans competents d'altres administracions públiques, que acredite un grau de discapacitat igual o superior al 33 %, o amb qualsevol dels documentes previstos pel Reial decret 1.414/2006, d'1 de desembre, pel qual es determina la consideració de persona amb discapacitat als efectes de la Llei 51/2003, de 2 de desembre, d'igualtat d'oportunitats, no-discriminació i accessibilitat universal de les persones amb discapacitat.  
- Els membres de famílies nombroses de categoria especial o d'una família monoparental de categoria especial. Els membres de famílies nombroses de categoria general o d'una família monoparental de categoria general tenen una bonificació del 50 % de la taxa. En ambdós casos han d'adjuntar el títol de família nombrosa en vigor, expedit per l'òrgan competent de la Conselleria d'Igualtat i Polítiques Inclusives, o òrgans competents d'altres administracions públiques.  
- Les aspirants que siguen víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en els articles 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
- Les persones que estiguen en situació d'exclusió social i ho acredite l'òrgan competent en matèria de benestar social de l'ajuntament de residència.  
En cap cas el pagament de la taxa eximeix del tràmit de registre electrònic de la sol·licitud.  
La falta de justificació de l'abonament dels drets del procés selectiu o de trobar-se exempta o amb dret a bonificació determina l'exclusió de la persona aspirant del procés selectiu.  
Escau la devolució de les taxes per drets del procés selectiu únicament en els supòsits i els procediments previstos en l'article 1.2-6 de la Llei 20/2017, de 28 de desembre, de la Generalitat, de taxes.  
  
2. Presentació de sol·licituds  
Qui desitge prendre part en aquest concurs de mèrits ha de presentar la sol·licitud telemàticament, adreçada a la Presidència de les Corts Valencianes, en el termini de vint dies hàbils, comptadors a partir de l'endemà de la publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana. En el cas que la publicació no siga simultània, el termini compta a partir de l'endemà de l'última de les publicacions.  
La persona interessada ha de presentar la sol·licitud a través d'internet mitjançant la signatura electrònica, emplenar el formulari habilitat en la pàgina web de les Corts Valencianes www.cortsvalencianes.es i adjuntar-hi els documents en format PDF que cal aportar en virtut del que hi ha disposat en aquesta base. Si es produeix cap incidència tècnica en la presentació telemàtica de sol·licituds, cal ajustar-se al que disposa l'article 32.4 i 5 de la Llei 39/2015, d'1 d'octubre, del procediment administratiu comú de les administracions públiques.  
Quan, per motius tècnics no imputables a les persones interessades a participar en el present procediment concurs oposició, i havent abonat la taxa corresponent de manera telemàtica, no és possible completar el procés de signatura i registre de la sol·licitud de manera electrònica i, conseqüentment, no figuren en la relació provisional de persones admeses i excloses del procés selectiu, aquelles han d'annexar, en tot cas, justificant de l'intent de la presentació i registre de la sol·licitud o la sol·licitud, i el pagament electrònic de la taxa o, si escau, el document que acredite l'aplicació de les bonificacions o exempcions corresponents, tot això, realitzat en el termini previst per a la presentació de sol·licituds.  
  
3. Les persones aspirants han d'adjuntar a la sol·licitud:  
- El justificant acreditatiu de l'abonament dels drets del procés selectiu i/o del document que acredite l'exempció o la bonificació previstes en l'apartat 1 d'aquesta base.  
- Les persones aspirants que no posseïsquen la nacionalitat espanyola i tinguen dret a participar-hi han d'adjuntar a la sol·licitud, segons escaiga, els documents següents: fotocòpia compulsada del document d'identitat corresponent o passaport i de la targeta de resident comunitari o de familiar de resident comunitari en vigor o, si escau, de la targeta temporal de resident comunitari o de treballador comunitari en vigor. Així mateix, han de presentar una declaració jurada o promesa que no estan separades de dret del seu cònjuge i, si escau, còpia del corresponent tractat internacional que les habilita per a participar en el procés selectiu.  
- Les persones aspirants que no tinguen nacionalitat espanyola i el coneixement del castellà no es deduïsca del seu origen, han de presentar junt amb la sol·licitud una fotocòpia compulsada del diploma d'espanyol de nivell superior com a llengua estrangera establit en el Reial decret 1.137/2002, de 31 d'octubre, o del certificat d'aptitud en espanyol per a estrangers expedit per les escoles oficials d'idiomes o fotocòpia compulsada d'una titulació acadèmica espanyola expedida per l'òrgan oficial competent al territori espanyol.  
La consignació de dades falses en la instància o en la documentació aportada per les persones aspirants comporta l'exclusió del concurs oposició i/o la nul·litat de la plaça adjudicada, si cal, sense perjudici de les mesures legals que hi corresponguen. No es valoren els documents que continguen alguna esmena, ratllada o raspadura, llevat que es troben validats amb la signatura de qui els va emetre. Si en qualsevol moment del procés el tribunal té coneixement de manca d'algun requisit o de l'existència de dades falses en la documentació lliurada, aquest tribunal ha de requerir-ne la correcció i l'acreditació fefaent. Si no s'acredita en el termini de deu dies hàbils següents a la notificació del requeriment, el tribunal ha de fer una proposta d'exclusió a la Mesa de les Corts Valencianes, la qual, amb les verificacions prèvies oportunes i l'audiència a la persona interessada, ha de dictar la resolució motivada que escaiga.  
  
Tant el domicili com l'adreça electrònica que figuren en la sol·licitud es consideren vàlids a l'efecte de notificacions, de manera que són responsabilitat exclusiva de la persona aspirant tant els errors en la consignació d'aquests com la falta de comunicació a l'òrgan convocant de qualsevol canvi d'aquest domicili o de l'adreça electrònica.  
  
Les persones aspirants queden vinculades a les dades que hagen fet constar en les seues sol·licituds. Únicament poden demanar modificar-les mitjançant un escrit motivat, dins del termini de presentació de sol·licituds establit en el punt 2 d'aquesta base.  
La presentació d'una sol·licitud per a participar en aquesta convocatòria suposa l'acceptació d'aquestes bases i comporta la declaració responsable relativa al compliment dels requisits de la convocatòria.  
  
Cinquena. Admissió de persones aspirants  
Acabat el termini de presentació de sol·licituds, per resolució de la Presidència de les Corts Valencianes s'ha d'aprovar la llista provisional de persones admeses i excloses que s'ha de publicar la pàgina web de les Corts Valencianes www.cortsvalencianes.es i en el Butlletí Oficial de les Corts Valencianes i assenyalar, d'acord amb l'article 68 de la Llei 39/2015, d'1 d'octubre, del procediment administratiu comú de les administracions públiques, el termini de deu dies hàbils, comptadors a partir de l'endemà de la publicació de la llista provisional de persones admeses i excloses, d'esmena dels defectes en què haja incorregut la persona interessada o, si es escau, el de reclamacions per a les persones excloses de la llista.  
En tot cas, a fi d'evitar errors i, si n'hi ha, possibilitar-ne l'esmena dins del termini establit i en la forma escaient, les persones aspirants han de comprovar que figuren incloses en la llista provisional de persones admeses i excloses i, a més, que els seus noms i les seues dades consten correctament en les llistes corresponents de persones admeses.  
Acabat aquest termini, vistes les reclamacions i esmenats, si escau, els defectes, s'ha de dictar una resolució de la Presidència de les Corts Valencianes que aprove la llista definitiva de persones aspirants admeses i excloses del procés selectiu, la qual s'ha de publicar en el Butlletí Oficial de les Corts Valencianes i en la pàgina web de les Corts Valencianes www.cortsvalencianes.es.  
  
  
  
Sisena. Proves selectives  
El procediment de selecció de les persones aspirants consta de les fases següents, i només poden participar-hi les persones que consten en el llistat definitiu de persones aspirants admeses:  
1. Fase d'oposició  
2. Fase de concurs  
1. Fase d'oposició  
1.1. Realització de la fase d'oposició  
Aquesta fase es compon d'una única prova amb dues parts: un exercici teòric i un exercici de valencià, la realització dels quals, d'acord amb la disposició addicional quarta de la Llei 20/2021, s'ha d'acumular en una mateixa jornada.  
A fi de respectar els principis de publicitat, transparència, objectivitat i seguretat jurídica, el tribunal qualificador ha de publicar, amb anterioritat a la realització de la prova, els criteris de correcció, valoració i superació d'aquest que considere necessari aplicar i que no estiguen expressament establits en les bases d'aquesta convocatòria.  
Les dues proves de la fase d'oposició s'han de realitzar en paper anònim i s'han d'ajustar a les normes següents: una vegada han acabat cadascun dels exercicis, les persones aspirants han de lliurar l'exercici al secretari o secretària del tribunal, que ha d'anotar un número clau en cada exercici i solapa identificativa i separar les solapes amb la identificació de les persones aspirants. Aquestes s'han d'introduir en un sobre i, una vegada tancat, han de signar en la junta de la solapa la presidència, la secretaria del tribunal i alguna de les persones aspirants que hagen presenciat aquestes actuacions. El sobre ha de quedar sota la custòdia de la secretaria del tribunal fins que es corregisquen i qualifiquen tots els exercicis.  
Així mateix, en un altre sobre s'han d'introduir els exercicis. Aquest sobre igualment l'han de tancar i firmar la presidència i la secretaria del tribunal i alguna de les persones aspirants que hagen presenciat aquestes actuacions. El sobre ha de quedar sota la custòdia de la secretaria del tribunal.  
1.2. Exercici teòric  
Consisteix en contestar per escrit durant un temps de 60 minuts un qüestionari de 50 preguntes tipus test, més altres 5 addicionals de reserva que han de ser valorades en el cas que s'anul·le alguna de les 50 anteriors, amb quatre respostes alternatives, de les quals només una ha de ser correcta, sobre els temes que s'inclouen en el programa que figura en l'annex I.  
L'exercici té caràcter obligatori i es qualifica de 0 a 50 punts. Cada pregunta contestada correctament s'ha de valorar en 1,00 punt; la pregunta no contestada, és a dir, en la que figuren totes les respostes en blanc o amb més d'una opció de resposta i la pregunta amb contestació errònia no han de tenir valoració.  
Amb la finalitat de garantir un mínim de coneixements teòrics necessaris per a l'exercici del lloc de treball oferit, és necessari respondre correctament a un mínim de 15 preguntes.  
1.3. Exercici de valencià  
Consisteix en contestar per escrit durant un temps de 30 minuts un qüestionari de 20 preguntes tipus test sobre coneixements del valencià, amb quatre respostes alternatives, de les que només una ha de ser correcta.  
Aquest exercici té caràcter obligatori però no eliminatori i es qualifica de 0 a 10 punts. Cada pregunta contestada correctament s'ha de valorar en 0,50 punts; la pregunta no contestada, és a dir, en la que figuren totes les respostes en blanc o amb més d'una opció de resposta i la pregunta amb contestació errònia no han de tenir valoració.  
El tribunal pot demanar l'assessorament del Servei de Publicacions i Assessorament Lingüístic de les Corts Valencianes en la preparació, realització i correcció d'aquest exercici.  
1.4. Qualificació de la fase d'oposició  
Finalitzada la prova única de la fase d'oposició, s'ha de fer pública una llista de les persones aspirants amb expressió de la puntuació aconseguida en cadascun dels exercicis. Tanmateix, la llista de puntuacions de l'exercici de valencià sols ha d'incloure les persones aspirants que hagen assolit una puntuació mínima de 15 preguntes correctes en la prova teòrica.  
La qualificació de la fase d'oposició està determinada per la suma aritmètica de les qualificacions obtingudes en cadascun dels exercicis d'aquesta fase, és a dir, de l'exercici teòric i l'exercici de valencià.  
  
1.5. Normes comunes sobre la realització de la prova  
La resolució de la Presidència de les Corts Valencianes que eleve a definitives les llistes de persones admeses i excloses ha d'indicar la data, el lloc i l'hora del començament de la prova, que s'ha d'anunciar en la pàgina web www.cortsvalencianes.es. Així mateix, s'ha de publicar en el Butlletí Oficial de les Corts Valencianes amb una antelació no inferior a trenta dies hàbils.  
En tot cas, la prova no s'ha d'iniciar abans de cinc mesos des de l'última publicació de la convocatòria en el Diari Oficial de la Generalitat Valenciana o el Butlletí Oficial de les Corts Valencianes.  
En la mateixa resolució s'ha d'indicar l'ordre de crida de les persones aspirants, que, de conformitat amb la Resolució de 19 d'octubre de 2022, de la Conselleria de Justícia, Interior i Administració Pública, per la qual es publica la lletra per a fixar l'ordre d'intervenció de les persones aspirants i, si és el cas, dirimir els empats en tots els processos selectius que es convoquen durant l'any 2022 en el conjunt de les administracions públiques valencianes (DOGV 9454, 21.10.22), per ordre alfabètic de cognoms, comença per la lletra Q.  
Les persones aspirants es convoquen en crida única.  
Les persones aspirants han d'observar en tot moment les instruccions dels membres del tribunal o del personal ajudant o assessor durant la realització de la prova per tal que es desenvolupe adequadament. Qualsevol alteració en la realització normal de la prova per part d'una persona aspirant ha de quedar reflectida en l'acta corresponent. Aquesta persona aspirant pot continuar realitzant la prova amb caràcter condicional mentre el tribunal resol l'incident.  
Abans d'iniciar la prova i sempre que s'estime convenient durant la realització d'aquesta, el tribunal, els seus ajudants o assessors han de comprovar la identitat de les persones aspirants mitjançant la presentació del document d'identitat o document equivalent per als nacionals d'altres estats a què fa referència la base segona, o del resguard amb fotografia, el passaport o el permís de conduir. A aquest efecte, no són vàlides les fotocòpies compulsades d'aquests documents. L'incompliment d'aquest requisit per alguna persona aspirant determina la seua exclusió de la realització de les proves.  
En el cas de familiars de persones espanyoles o nacionals d'altres estats membres de la Unió Europea, han d'acreditar-ne el vincle.  
Les persones aspirants queden decaigudes en el seu dret si es personen en el lloc de celebració quan ja s'ha iniciat la prova o algun dels exercicis o per no assistir-hi, excepte casos de força major o en el supòsit previst en el paràgraf següent, que el tribunal ha de valorar.  
  
Si alguna de les persones aspirants no pot completar el procés selectiu a causa d'embaràs de risc o part, degudament acreditat, la seua situació queda condicionada a finalitzar-lo i a superar les fases que han quedat ajornades. Aquestes no poden demorar-se de manera que es menyscabe el dret de la resta de les persones aspirants i han de realitzar-se abans de publicar la llista de les persones aspirants que han superat el procés selectiu. La resolució del procés ha d'ajustar-se a un temps raonable, cosa que ha de valorar el tribunal.  
Durant la realització de la prova no es permet l'ús de telèfons mòbils o dispositius electrònics.  
Les persones aspirants poden utilitzar, durant les proves selectives, qualsevol de les llengües oficials a la Comunitat Valenciana.  
La persona que presideix el tribunal ha d'adoptar les mesures oportunes per a garantir que els exercicis de la fase d'oposició, en què això siga possible, es corregeixen sense conèixer la identitat de les persones aspirants.  
2. Fase de concurs  
Finalitzada la fase d'oposició, junt amb el resultat de la prova de la fase d'oposició, el tribunal ha d'exposar al públic en la pàgina web www.cortsvalencianes.es la llista de persones aspirants que, per haver realitzat la fase d'oposició i haver obtingut en l'exercici teòric no menys de 15 punts, han de passar a la fase de concurs.  
A les persones incloses en l'esmentada llista se'ls ha de concedir un termini de deu dies hàbils perquè presenten la sol·licitud (segons el model que figura en l'annex II) dirigida a la Presidència de les Corts Valencianes, en el registre de la cambra, en la qual es detallen l'experiència i la resta de mèrits, estructurada d'acord amb l'ordre numèric en què figuren llistats en l'apartat 2.1, «Realització del concurs», d'aquesta mateixa base, a l'efecte de la baremació, i l'acompanyen amb la documentació acreditativa de l'experiència i la resta de mèrits previstos en la convocatòria.  
Aquelles persones que no presenten la sol·licitud esmentada en el paràgraf anterior o no la presenten dins de termini decauen en el dret que la seua experiència i la resta de mèrits siguen valorats.  
Si l'experiència i la resta de mèrits detallats en la sol·licitud ja consten en el Departament de Recursos Humans de les Corts Valencianes, únicament s'han de citar en la sol·licitud sense aportar-los.  
La relació d'experiència i resta de mèrits té la consideració de declaració responsable en els termes previstos en l'article 69 de la Llei 39/2015, d'1 d'octubre.  
2.1. Realització del concurs  
Una vegada finalitzat el termini de presentació de la documentació, el tribunal s'ha de reunir per a baremar l'experiència i la resta de mèrits detallats en la sol·licitud i acreditats degudament.  
Únicament es valoren l'experiència i la resta de mèrits que s'hagen obtingut o respecte els quals s'hagen complit les condicions per a obtenir-los fins a la data de finalització del termini de presentació de sol·licituds de participació en aquest procés selectiu.  
En cap cas es valoren com a mèrit les titulacions, o equivalències, que siguen requisit d'accés, ni aquelles que siguen necessàries per a obtenir altres titulacions que siguen superiors a altres presentades. Tampoc es valora el mateix mèrit en més d'un dels apartats del barem.  
  
D'aquest procés no es deriva la constitució d'una borsa d'ocupació per al nomenament temporal de funcionaris interins. En el cas que siga necessària la provisió temporal de llocs de treball de les Corts Valencianes per mitjà del nomenament com a personal interí, s'ha de recórrer a les llistes resultants de les proves selectives per a l'accés a places d'uixer o uixera d'aquells processos no derivats de l'aplicació de la Llei 20/2021.  
La puntuació màxima de la fase de concurs és de 40 punts, que s'han de distribuir d'acord amb el barem següent:  
I. Experiència en el sector públic: màxim 30 punts.  
1.r Experiència  
a) Experiència en plaça o lloc de treball d'uixer o uixera en les Corts Valencianes amb vinculació temporal: 0,18/mes complet treballat.  
b) Experiència en plaça o lloc de treball d'uixer o uixera en qualsevol administració parlamentària amb vinculació temporal: 0,15/mes complet treballat.  
c) Experiència en plaça o lloc de treball d'uixer o uixera o equivalent en altres administracions, entitats o institucions públiques amb vinculació temporal: 0,08/mes complet treballat.  
II. Resta de mèrits: màxim 10 punts.  
2.n Formació  
Fins a un màxim de 5 punts, pels cursos de formació rebuts o impartits el contingut dels quals estiga relacionat amb les funcions del lloc oferit, així com els cursos transversals en matèria d'igualtat i prevenció de riscos laborals, en el marc de plans de formació contínua del personal de les administracions públiques per a empleats públics independentment que qui impartisca la formació siguen les administracions públiques o les organitzacions sindicals.  
  
Els cursos de formació rebuts en el país d'origen per nacionals d'estats membres de la Unió Europea, sempre que siguen equivalents i homologats als esmentats anteriorment, han de ser també objecte de valoració.  
La formació esmentada s'ha de puntuar de la manera següent:  
De 100 o més hores............................. 2,50 punts  
De 50 o més hores............................... 1,75 punts  
De 25 o més hores............................... 1,25 punts  
De 15 o més hores............................... 0,75 punts  
  
3.r Titulacions acadèmiques  
Titulacions acadèmiques oficials iguals o superiors a l'exigida en la convocatòria per a l'accés, exclosa aquesta: 0,5 punt per cada titulació amb un màxim d'1 punt.  
4.t Coneixements de valencià: màxim 4 punts  
a) Coneixement de valencià, fins a un màxim de 3 punts (només es puntua el nivell màxim aportat).  
- A2 (grau oral) 0,25 punts  
- B1 (grau elemental) 0,50 punts  
- B2: 1,00 punts  
- C1 (grau mitjà) 2,00 punts  
- C2 (grau superior) 3,00 punts  
b) Capacitació tècnica en valencià, fins a un màxim d'1 punt.  
- Llenguatge en mitjans de comunicació: 0,25 punts  
- Llenguatge administratiu: 0,50 punts  
- Correcció de textos: 0,75 punts  
5.è Coneixement d'idiomes comunitaris  
a) Coneixement d'idiomes, fins a un màxim d'1,50 punts (només es puntua el nivell màxim aportat en cada idioma).  
  
Nivell A1.............................................................. 0,10 punts  
Nivell A2.............................................................. 0,20 punts  
Nivell B1.............................................................. 0,40 punts  
Nivell B2.............................................................. 0,60 punts  
Nivell C1.............................................................. 0,80 punts  
Nivell C2.............................................................. 1,00 punts  
  
6.è Haver superat anteriorment tots els exercicis d'un concurs oposició en les Corts Valencianes per a l'accés a una plaça anàloga, fins un màxim de 5 punts.  
En aquest procés selectiu s'han de valorar les convocatòries següents:  
- Convocatòria de concurs oposició per a la provisió de 15 places d'uixers de les Corts Valencianes (BOCV número 249/III, de 19.01.1995).  
- Convocatòria de concurs oposició per a la cobertura de 9 places d'uixers (BOCV número 220/VII de 25.03.2010).  
La justificació documental de l'experiència i la resta de mèrits del barem s'ha de realitzar mitjançant qualsevol mitjà de prova admès en dret i, en particular:  
- Per a serveis prestats en administracions, entitats o institucions públiques: certificat expedit per l'òrgan competent (annex I del Reial decret 1.461/1982).  
- Per a títols acadèmics: original o fotocòpia compulsada.  
- Per a tots els idiomes: s'ha de valorar el coneixement de llengües diferents de la llengua espanyola segons els nivells especificats, el qual s'ha d'acreditar documentalment mitjançant títols, diplomes i certificats expedits per les escoles oficials d'idiomes i per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana, tenint en compte les seues modificacions posteriors per una ordre de la conselleria competent en matèria d'educació. La valoració del coneixement de l'idioma s'ha d'efectuar puntuant exclusivament el nivell més alt obtingut en cadascun dels idiomes. Les equivalències entre els ensenyaments estan regulades en l'annex II del Reial decret 1.041/2017, de 22 de desembre, i són les següents:  
2.2. Qualificació final del concurs  
La qualificació final del concurs s'obté amb la suma aritmètica de les puntuacions atorgades a cadascun dels apartats del barem.  
  
Una vegada baremats l'experiència i la resta de mèrits, el tribunal ha d'exposar al públic la llista d'aspirants, amb la puntuació obtinguda en la fase de concurs, desglossada en els diversos apartats del barem, i ha de concedir-los un termini de deu dies hàbils perquè formulen, si escau, les reclamacions que estimen pertinents en relació a l'aplicació del barem.  
  
Setena. Qualificació final del concurs oposició  
Resoltes les possibles reclamacions que es presenten contra la qualificació de la fase de concurs, el tribunal, mitjançant un anunci, ha de publicar a la seu de les Corts Valencianes i en la pàgina web www.cortsvalencianes.es la llista definitiva de les persones aspirants amb la puntuació final obtinguda en el concurs oposició.  
La qualificació final del concurs oposició es determina per la suma aritmètica dels punts obtinguts en els exercicis de la prova de la fase d'oposició i en la fase de concurs.  
2. Quan la puntuació global obtinguda per dues o més persones aspirants siga igual, s'han d'aplicar els criteris de desempat següents:  
A) En primer lloc, a favor de la persona amb major antiguitat en una plaça o lloc de treball d'uixer o uixera al convocat.  
B) En segon lloc, si persisteix l'empat, aquest s'ha de dirimir per la puntuació major obtinguda en els distints apartats del barem del concurs oposició, pel mateix ordre numèric en què hi figuren llistats, és a dir:  
  
1.r Experiència (sumades, si fa el cas, les puntuacions obtingudes en els diversos subapartats)  
2.n Formació  
3.r Titulacions acadèmiques  
4.t Coneixements de valencià  
5.è Coneixement d'idiomes  
6.è Superació de processos selectius anteriors  
C) En tercer lloc, si l'empat és entre persones de diferent sexe, s'ha de dirimir a favor del sexe infrarepresentat dins del col·lectiu de persones que formen part del cos del subgrup en qüestió en data de publicació d'aquesta convocatòria.  
D) En quart lloc, si persisteix l'empat, s'ha de dirimir per sorteig.  
  
Vuitena. Tribunal  
La presidència de la cambra ha d'ordenar la publicació del tribunal qualificador que ha de jutjar el concurs oposició en el Butlletí Oficial de les Corts Valencianes i en la pàgina web www.cortsvalencianes.es, amb una antelació mínima d'un mes abans de la data de començament de les proves.  
La Mesa de les Corts Valencianes ha de designar un tribunal amb la composició següent:  
Presidència: Lletrat major o lletrada major de les Corts Valencianes o lletrat o lletrada en qui delegue.  
Vocals:  
- Un lletrat o una lletrada de les Corts Valencianes.  
- Dues persones funcionàries de carrera de les Corts Valencianes, o de qualsevol administració o institució de la Generalitat, amb titulació igual o superior a la requerida per a les places convocades.  
- Una persona funcionària de cossos docents dels centres universitaris públics de la Comunitat Valenciana.  
Un representant del Consell de Personal, amb veu però sense vot.  
Secretaria: actua com a secretari o secretària una persona funcionària de carrera de les Corts Valencianes, amb veu però sense vot.  
El tribunal queda constituït, a més, per les persones suplents respectives que, simultàniament amb les titulars, han de designar-se.  
La composició del tribunal ha de tendir a la paritat entre dones i homes.  
Totes les persones membres del tribunal han de tenir una titulació igual o superior a l'exigida per a l'accés a les places convocades.  
No poden ser membres del tribunal les persones funcionàries interines, el personal eventual i les persones que han realitzat tasques de preparació d'opositors o opositores en els dos anys anteriors a la convocatòria.  
El tribunal s'ha de sotmetre a la regulació que, per al funcionament dels òrgans col·legiats, s'estableix en la Llei 40/2015, d'1 d'octubre, del règim jurídic del sector públic.  
Si es produeix la pèrdua de les condicions en virtut de les quals s'ha efectuat el nomenament de les persones membres del tribunal, després d'aquest, la Mesa de les Corts Valencianes pot procedir a la substitució consegüent de la persona membre de qui es tracte, la qual s'ha de publicar en el Butlletí Oficial de les Corts Valencianes i en la pàgina web www.cortsvalencianes.es.  
El tribunal pot utilitzar, sota la seua direcció, persones col·laboradores per a agilitar les proves. Així mateix, pot disposar la incorporació al seu treball de persones assessores especialistes per a les proves que considere convenients. Aquestes persones han de limitar l'actuació a l'exercici de la seua especialitat tècnica i en cap cas tenen vot.  
Les persones membres del tribunal i les assessores han d'abstenir-se d'intervenir-hi i poden recusar-les les persones interessades quan hi concórreguen circumstàncies previstes en els articles 23 i 24 de la Llei 40/2015, d'1 d'octubre, de règim jurídic del sector públic. Aquesta obligació és aplicable, així mateix, al personal col·laborador del tribunal.  
El tribunal no pot constituir-se ni actuar sense l'assistència, almenys, de tres dels seus membres amb dret de vot, titulars o suplents, indistintament.  
Corresponen al tribunal les funcions relatives a la determinació concreta del contingut de la prova i a la qualificació de les persones aspirants, tant en la fase de concurs com en la d'oposició; com també, en general, l'adopció de les mesures que calguen perquè es realitzen correctament les proves selectives, per a la qual cosa disposa de la facultat d'interpretació d'aquestes bases.  
El tribunal, a l'efecte d'indemnitzacions per assistència a les sessions, es regeix d'acord amb el que disposen les bases d'execució del pressupost de les Corts Valencianes vigent en l'exercici en curs, com també la normativa que es puga publicar per a actualitzar-la.  
Per a comunicacions i qualsevol altra incidència, el tribunal té la seu al Palau de les Corts Valencianes, a la plaça de Sant Llorenç, número 4, de València.  
  
Novena. Llista definitiva i presentació de documents  
Finalitzat el concurs oposició, s'ha de fer pública la llista definitiva de la persona aspirant aprovada amb la puntuació total, que s'ha d'elevar a la Mesa de les Corts Valencianes amb la proposta corresponent de nomenament com a funcionàries de carrera de les Corts Valencianes d'un nombre de persones aspirants igual al de les places convocades.  
Aquesta llista definitiva s'ha de publicar en el Butlletí Oficial de les Corts Valencianes i en la pàgina web de les Corts Valencianes www.cortsvalencianes.es.  
La persona aspirant proposada pel tribunal per a ocupar la plaça ha de presentar en el Departament de Recursos Humans, dins del termini de vint dies hàbils comptadors a partir de fer pública en el Butlletí Oficial de les Corts Valencianes la llista de la persona aprovada, els documents següents:  
1) Certificat de naixement, expedit pel registre civil corresponent, o fotocòpia compulsada del DNI o document equivalent per a les persones nacionals d'altres estats a les quals fa referència la base segona.  
2) Certificat mèdic acreditatiu de posseir la capacitat física i psíquica necessària per a l'exercici de les funcions del lloc de treball oferit.  
  
3) Fotocòpia autenticada del títol acadèmic exigible segons el que estableix la base segona d'aquesta convocatòria o certificat acadèmic que acredite haver realitzat tots els estudis per a l'obtenció del títol. En el cas de titulacions obtingudes a l'estranger, fotocòpia autenticada de la credencial que acredite l'homologació que corresponga o, si fa el cas, del corresponent certificat d'equivalència. Aquest requisit no és aplicable a les persones aspirants que hagueren obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret de la Unió Europea.  
  
4) Declaració jurada o promesa de no haver sigut separada del servei públic, o haver-se revocat el seu nomenament com a personal funcionari interí, amb caràcter ferm, mitjançant expedient disciplinari, del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se inhabilitada penalment per sentència judicial ferma, per a l'accés al cos o l'escala de personal funcionari, o per a l'exercici de la funció pública o d'aquelles pròpies de la plaça objecte de la convocatòria.  
  
Les persones aspirants que no posseïsquen la nacionalitat espanyola han de presentar una declaració jurada o promesa de no estar sotmeses a sanció disciplinària o condemna penal que impedisca en el seu estat l'accés a la funció pública.  
La persona seleccionada que, dins del termini indicat i excepte casos de força major, no presente la documentació acreditativa dels aspectes indicats, o que d'aquesta es deduïsca que manca d'algun dels requisits exigits, no pot ser nomenada funcionària de carrera de l'administració de les Corts Valencianes, sense perjudici de la responsabilitat en què puga haver incorregut per falsedat en la seua sol·licitud de participació.  
  
  
Desena. Nomenament i adscripció  
Transcorregut el termini de presentació de la documentació i una vegada comprovada la conformitat dels documents presentats, la Mesa de les Corts Valencianes ha d'efectuar el nomenament corresponent, que s'ha de publicar en el Butlletí Oficial de les Corts Valencianes i en la pàgina web de les Corts Valencianes www.cortsvalencianes.es i s'ha de notificar a la persona nomenada.  
Efectuat el nomenament, s'ha de procedir, si escau, a l'elecció de llocs de treball per l'ordre de qualificació.  
Aquestes han de prendre possessió i incorporar-se al servei de les Corts Valencianes en el termini de vint dies hàbils, comptadors a partir de la notificació del nomenament.  
Sempre que el tribunal haja proposat el nomenament del mateix nombre de persones aspirants que el de places convocades, i a fi d'assegurar la cobertura d'aquestes, quan hi haja alguna renúncia de les persones aspirants seleccionades, abans del seu nomenament o presa de possessió, quan alguna de les persones proposades per al nomenament no presente la documentació acreditativa del compliment dels requisits per a participar en el concurs de mèrits o se'n deduïsca que no té algun dels requisits exigits, la Mesa de les Corts Valencianes ha de requerir la llista complementària de la persona aspirant que segueix en la puntuació final a la inicialment proposada pel tribunal amb la finalitat d'efectuar-ne el nomenament com a personal funcionari de carrera.  
  
Onze. Protecció de dades  
D'acord amb la legislació, europea i espanyola, en protecció de dades de caràcter personal, les dades facilitades per les persones aspirants les han de tractar, en qualitat de responsable, les Corts Valencianes.  
Aquestes dades han de ser tractades amb l'única finalitat de gestionar les sol·licituds i la participació posterior en el procés selectiu organitzat per les Corts Valencianes. Així mateix, s'utilitzen per a la gestió de les llistes de selecció.  
El nom i els cognoms; quatre xifres numèriques aleatòries del document nacional d'identitat, número d'identitat d'estranger, passaport o document equivalent; l'admissió o no a aquest procés de selecció; el motiu de l'exclusió; els resultats de les diferents fases del procés selectiu; la valoració de l'experiència i la resta de mèrits; la puntuació final; l'ordre en el resultat; com també la inclusió en la llista provisional i definitiva de persones que obtinguen plaça, poden ser publicats en:  
- El lloc web institucional www.cortsvalencianes.es, de conformitat amb el que estableix la Llei 39/2015, d'1 d'octubre, del procediment administratiu comú de les administracions públiques.  
- El Butlletí Oficial de les Corts Valencianes.  
No obstant això, el nom i els cognoms de les persones aspirants que es troben en una situació d'especial protecció i aporten la documentació acreditativa d'aquesta s'han d'encriptar i/o codificar amb la finalitat de preservar-ne la seguretat.  
La base legal per al tractament de les dades de caràcter personal de les persones aspirants, amb les finalitats anteriorment esmentades, és la signatura de la sol·licitud d'admissió al procés selectiu i amb això l'acceptació de les bases de la convocatòria. Així mateix, les Corts Valencianes estan legitimades a tractar les dades personals dels candidats basant-se en el compliment de les obligacions legals que regeixen els processos de selecció en el sector públic.  
Les dades de caràcter personal aportades per les persones aspirants s'han de conservar, com a mínim, el temps necessari per a atendre possibles reclamacions i recursos del procés selectiu i, més enllà, durant el temps necessari per a complir les obligacions legals pertinents que se'n deriven. Aquestes no s'han de cedir o comunicar a tercers, excepte en els supòsits legalment previstos.  
Les persones aspirants a les places oferides poden exercir els drets d'accés, rectificació, supressió i portabilitat de les seues dades, de limitació i oposició al seu tractament, com també a no ser objecte de decisions basades únicament en el tractament automatitzat de les seues dades, quan escaiga. A aquest efecte, han de presentar un escrit en el Registre de les Corts Valencianes, plaça de Sant Llorenç, número 4, 46360 València.  
En l'escrit cal especificar quin d'aquests drets sol·licita que siga satisfet i, alhora, ha de mostrar o, en cas d'enviament postal, adjuntar fotocòpia del DNI o document identificatiu equivalent. En cas que actue mitjançant representant, legal o voluntari, ha d'aportar també el document que acredite la representació i el document identificatiu d'aquest. Així mateix, en cas de considerar vulnerat el seu dret a la protecció de dades personals, pot interposar una reclamació davant el delegat de protecció de dades de les Corts Valencianes (bqudwjwkcsngksazzmy@iwreb.ld) o, si escau, davant l'Agència Espanyola de Protecció de Dades (www.aepd.es).  
  
Dotze. Possibilitat d'ampliar les places objecte de convocatòria  
De conformitat amb l'Acord 2.317/X de la Mesa de les Corts Valencianes, de 31 de maig de 2022, per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts Valencianes per a l'exercici 2022 (Butlletí Oficial de les Corts Valencianes número 254/X, de 31.05.2022), el nombre de places objecte d'aquesta convocatòria pot ampliar-lo la Mesa de les Corts Valencianes o la Secretaria General per delegació de la Mesa de les Corts Valencianes, si en finalitzar els procediments selectius convocats per les Corts Valencianes queden vacants places d'uixer o uixera que, tot i haver sigut reservades als titulars, han sigut ocupades per personal interí des d'abans del dia 1 de gener de 2016 (concurs excepcional previst en la disposició addicional sisena de la Llei 20/2021) o des d'abans del dia 31 de desembre de 2017 (concurs oposició en el qual l'oposició no és eliminatòria en els termes que s'establisquen en aplicació de l'article 2.4 de la Llei 20/2021).  
  
  
Tretze. Recursos  
Aquesta convocatòria, les seues bases i tots els actes administratius dictats per a desenvolupar-la, excepte les actuacions del tribunal, poden impugnar-los les persones interessades mitjançant la interposició d'un recurs contenciós administratiu, en el termini de dos mesos comptadors des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb els articles 10.1.c i 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, pot interposar-se potestativament un recurs de reposició davant del mateix òrgan que va dictar l'acte contra el qual es recorre,, en el termini d'un mes comptador des de l'endemà de la publicació, o qualsevol altre recurs que s'estime procedent.  
Contra els actes del tribunal es pot interposar un recurs davant de la Mesa de les Corts Valencianes, en el termini d'un mes comptador a partir de l'endemà de la seua publicació, segons el que preveu l'article 54 de l'Estatut del personal de les Corts Valencianes (text consolidat publicat en el BOCV número 320/IX, de 15.11.2018).  
La Mesa de les Corts Valencianes té potestat per a completar el contingut de les bases precitades i adoptar una resolució definitiva en totes les qüestions que es deriven de la seua aplicació.  
Cosa que es publica perquè se'n prenga coneixement, de conformitat amb el que estableix l'article 96.1 del Reglament de les Corts Valencianes.  
  
Palau de les Corts Valencianes  
València, 22 de desembre de 2022  
  
El president,  
Enric Morera i Català  
  
El secretari segon,  
Luis Arquillos Cruz  
  
  
ANNEX I  
Temari  
  
Tema 1. La Constitució: característiques de la Constitució de 1978. L'estat social i democràtic de dret. Drets i deures fonamentals. Els procediments de reforma constitucional.  
Tema 2. Les Corts Generals. Les relacions entre les Corts Generals i el Govern. El Govern. El Defensor del Poble. El Tribunal de Comptes.  
Tema 3. Les comunitats autònomes. El procés de formació del sistema autonòmic i la seua evolució. Els estatuts d'autonomia: naturalesa, contingut i reforma.  
Tema 4. L'Estatut d'autonomia de la Comunitat Valenciana: naturalesa jurídica. Els drets dels valencians i les valencianes. La Generalitat. Les competències de la Comunitat Valenciana.  
Tema 5. El president de la Generalitat i el Consell. Elecció, nomenament i cessament del president de la Generalitat. El seu estatut personal i funcions. El Consell de la Generalitat: seu, composició, estatut dels seus membres, funcionament i funcions.  
Tema 6. Les Corts Valencianes. Configuració estatutària de les Corts Valencianes. Composició i sistema electoral. El Reglament de les Corts Valencianes: naturalesa jurídica, procediment d'aprovació i reforma.  
  
Tema 7. Institucions de la Generalitat, composició i funcions: la Sindicatura de Comptes, el Síndic de Greuges, el Consell Valencià de Cultura, l'Acadèmia Valenciana de la Llengua, el Consell Jurídic Consultiu i el Comitè Econòmic i Social.  
Tema 8. Estructura orgànica de les Corts Valencianes. Els òrgans de govern de les Corts Valencianes. La Presidència. La Mesa. La Junta de Síndics. Sistema d'elecció i funcions. Els òrgans de treball. El Ple. La Diputació Permanent. Les comissions. Subcomissions i ponències.  
  
Tema 9. Funcions de les Corts Valencianes. La funció legislativa. La funció financera. La funció d'impuls. La funció de control. Altres funcions.  
Tema 10. Funcionament de les Corts Valencianes. Legislatures i períodes de sessions. Les sessions i les seues classes. Publicitat de la seua activitat. L'ordre del dia. El quòrum. El debat parlamentari. Les votacions.  
Tema 11. L'administració parlamentària. La Secretaria General de les Corts Valencianes. Els Estatuts de govern i règim interior. Funcions dels diferents serveis i unitats de les Corts Valencianes, especial referència a la Secció de Règim Interior.  
Tema 12. L'administració pública: concepte i principis. Els drets de les persones en la Llei 39/2015, d'1 d'octubre, del procediment administratiu comú de les administracions públiques.  
Tema 13. Principis constitucionals en matèria de funció pública. Les bases del règim estatutari dels funcionaris públics: marc jurídic bàsic i el seu desenvolupament en la Comunitat Valenciana. La Llei de la funció pública valenciana: objecte, principis i àmbit d'aplicació.  
Tema 14. L'Estatut del personal de les Corts Valencianes (I): selecció de personal, adquisició i pèrdua de la condició del personal empleat públic, situacions administratives.  
Tema 15. L'Estatut del personal de les Corts Valencianes (II). Classificació de llocs de treball. La provisió de llocs de treball: sistemes de provisió. Promoció professional i carrera. Drets i deures del personal empleat públic. Règim disciplinari.  
Tema 16. Llei 9/2003, de 2 d'abril, de la Generalitat, per a la igualtat de dones i homes. Llei 7/2012, de 23 de novembre, integral contra la violència sobre la dona en l'àmbit de la Comunitat Valenciana. El Pla d'igualtat de gènere de les Corts Valencianes.  
Tema 17. La Llei orgànica 3/2018, de 5 de desembre, de protecció de dades personals i garantia dels drets digitals. Disposicions generals. Principis de protecció de dades. Drets de les persones. L'administració electrònica. Principals característiques i beneficis.  
Tema 18. El decret del govern valencià pel qual es regula el règim de precedències en l'àmbit de la Comunitat Valenciana. Tractament protocol·lari de les autoritats de la Comunitat Valenciana. Els actes protocol·laris de les Corts Valencianes. Resolució de Presidència de caràcter general 1/VIII, sobre la utilització de les sales institucionals, espais i altres dependències de las Corts Valencianes, com també de l'accés i permanència del públic a zones autoritzades dels edificis del recinte parlamentari, com també d'altres aspectes referits a les sessions de Ple i de comissió.  
  
  
ANNEX II  
  
1. Convocatòria:  
  
Concurs oposició per a la cobertura d'una plaça d'uixer o uixera  
Convocatòria de data:  
  
2. Fase de concurs. Presentació de documentació:  
  
Cognoms:  
 Nom:  
Us tramet, adjunta, la documentació acreditativa de l'experiència i resta de mèrits a l'efecte de baremació en la fase de concurs, de conformitat amb el que hi ha establit en la base sisena, punt 2, de la convocatòria.  
Experiència i resta de mèrits que es detallen:   
  
  
  
  
  
  
  
  
  
València, de de 2022  
  
  
MOLT EXCEL·LENT SENYOR PRESIDENT DE LES CORTS VALENCIANES  
  
De conformitat amb el que hi ha disposat en el Reglament (UE) 2016/679, de 27 de abril de 2016 (GDPR), i la Llei orgànica de protecció de dades a Espanya i de les seues normes de desenvolupament, el responsable del tractament de les vostres dades són les Corts Valencianes. Les vostres dades seran tractades amb la finalitat de gestionar els concursos oposicions, com també per a l'exercici de las funcions pròpies en l'àmbit de les seues competències. La legitimació per a l'ús de les vostres dades està basada en l'exercici de poders públics atorgats a aquesta entitat i el consentiment de l'interessat. Se cedirà informació a altres administracions públiques o en cas de obligació legal. Els resultats seran publicats si així es considera. Les dades s'han de conservar en l'arxiu de la institució durant los terminis definits en la normativa pròpia de gestió documental. Les persones interessades poden exercitar els seus drets d'accés, rectificació, supressió, oblit, portabilitat i limitació del tractament, mitjançant instància presentada davant el Registro General. Informació addicional: www.cortsvalencianes.es